
	Φιλολογικό Μνημόσυνο
για τον ποιητή και πεζογράφο
Νάκη Σκορδίλη
στο Σπίτι της Κύπρου

Φιλολογικό Μνημόσυνο για τον ποιητή και πεζογράφο Νάκη Σκορδίλη, που «έφυγε» από τη ζωή στις 25 Απριλίου 2023, πραγματοποιήθηκε την Πέμπτη 25 Ιανουαρίου 2024, στο Σπίτι της Κύπρου στην Αθήνα.
Χαιρετισμό στην εκδήλωση απέστειλε ο Ομότιμος Καθηγητής Φιλολογίας του Πανεπιστημίου Κρήτης Σταμάτης Φιλιππίδης.

Στο πλαίσιο της εκδήλωσης μίλησαν, η λογοτέχνης Μάγδα Τσιρογιάννη με θέμα «Αποχαιρετισμός στον Νάκη Σκορδίλη» και ο κριτικός, γραμματολόγος Αλέξης Ζήρας με θέμα «Σύντομη επισκόπηση του έργου του Νάκη Σκορδίλη». Κείμενα τους απέστειλαν, ο συγγραφέας, ιστορικός τέχνης Μίλτος Φραγκόπουλος με θέμα «Αναμνήσεις για τη ζωή και το έργο του Νάκη Σκορδίλη», και ο  ποιητής, κριτικός Ζήνων Ζαννέτος με θέμα «Η Kύπρια συναισθηματική εμπειρία του Νάκη Σκορδίλη και η ποιητική της έκφραση στα ποιήματα της συλλογής Επίμονη αγάπη» (ερμηνευτική περιαδιάβαση).
Παρεμβάσεις έγιναν από τον Δημήτρη Προκοπίου και τη Φλώρα Σκορδίλη, γιο και κόρη του Νάκη Σκορδίλη.
Η εκδήλωση θα αναρτηθεί στην ιστοσελίδα της Υπηρεσίας Ζωντανών Διαδικτυακών Μεταδόσεων ΔΙΑΥΛΟΣ του Εθνικού Δικτύου Υποδομών Τεχνολογίας και Έρευνας (ΕΔΥΤΕ) και θα είναι ‘προσβάσιμη’ μέσω του συνδέσμου παρακολούθησης:  https://diavlos.grnet.gr/room/1607?eventid=15387
26 Ιανουαρίου 2023

Ο Νάκης Σκορδίλης γεννήθηκε στη Λεμεσό της Κύπρου το 1947 από γονείς κυπριακής και κρητικής καταγωγής. Άλλαξε το επίθετό του από Προκοπίου (δοσμένο -όπως στους περισσότερους Κυπρίους- από του Άγγλους) σε Σκορδίλης. Τελείωσε την Αμερικανική Ακαδημία Λάρνακας και σπούδασε στο Λονδίνο Οικονομικές και Πολιτικές Σπουδές και Ιστορία Θεάτρου. Δούλεψε στο «Νεώριον Ναυπηγεία Σύρου», στο ξενόγλωσσο βιβλιοπωλείο του κύπριου Παντελίδη στην Αθήνα και σε συνεργασία με τον λογοτέχνη Θανάση Κ. Χριστοδούλου δημιούργησε τον εκδοτικό οίκο «Ζώδιο», από τον οποίο κυκλοφόρησαν μερικά αξιόλογα βιβλία. Παντρεύτηκε σε πρώτο γάμο με τη συγγραφέα Μάγδα Τσιρογιάννη και απέκτησε έναν γιο, τον Δημήτρη. Σε δεύτερο γάμο παντρεύτηκε με την Ουγγαρέζα πιανίστρια Ίλονα (Ελένη) Τσιτρόφσκι, με την οποία απέκτησε δύο κόρες, τη Φλώρα και την Αιμιλία. Από το 1986 διέμενε μονίμως στα περίχωρα της Βουδαπέστης, αλλά τα καλοκαίρια ερχόταν με την οικογένειά του στο σπίτι τους στου Φιλοπάππου. Μετά τον θάνατο της συζύγου του Ιλόνας από καρκίνο ήρθε στην Ελλάδα το 2022, όταν διαγνώσθηκε με καρκίνο. Πέθανε στην Ουγγαρία το 2023. Δημοσίευσε ένα βιβλίο πεζογραφίας: Οι δυσχέρειες του Δομένικου (Καστανιώτης, 2000) και πέντε βιβλία ποίησης: A Dream and other poems (Oxford, 1986), Ποιήματα (Διαγώνιος, 1989), Κύκλος (Καστανιώτης, 1998), Αιγιαλούσα ή Φισκάρδο (Γαβριηλίδης, 2009), Νόστος (Βουδαπέστη, 2022). Μετά τον θάνατό του δημοσιεύθηκαν άλλα δύο βιβλία με ποιήματά του, το δεύτερο σε συνεργασία με τον γιο του: Επίμονη αγάπη (Nexus, 2023) και Επιστροφή στο Παρίσι. Ποίηση – Φωτογραφία, Νάκης Σκορδίλης και Δημήτρης Προκοπίου (Ρόδος 2023). Το 1991 διάβασε ποιήματά του στο Σπίτι της Κύπρου.

